Базаран керта улле кхаьчначу Бабина, корта а хьаьвзина, цIеххьана чIогIа вон хилира. Халла гIантана тIехилла, охьалахъелира иза, бевзачу зударша гIо а деш. Цуьнан когашка гIийла лахъелира Фатима а. Бабас хих къурд а бина, ши ког дIахийцира, амма цIеххьана йоIах ка а тоьхна, маракъевлира иза. Буйнаш а дина, юлаелла, озийна пха санна, дIахIоьттира Баба. Дуьххьара хуьлуш дацара цуьнгахь иштта хьал. Цунах кхетта йоI а дIасахьежа юьйлира. Дукха хан ялале и сингаттам хьовзаран бахьана гучу а делира. Дехьо лаьттачу шина зудчух цхьаъ евзира цунна. ЧIогIа тайна а, хаза а яра иза. Тойина, кечйина еха месаш а, сийначу басахь, бIаьрхишца цхьаьна дуьйлуш, хьоьжуш, сирла даккхий бIаьргаш а, лекха дуткъа дегI а долуш. Иза иштта исбаьхьа йоллушехь, Баба чIогIа кхоьрура цунах: эго а, огIазе а, кIоршаме хила а йолалора. ЙоIанна лаахь а, цуьнан агIор дIахьажа а ца магадора цо. Фатимина хазахетара и зуда. Къаьсттана, и шега схьа а хьожуш, цуьнан сих-сиха елакъажар.